Helsinkiläinen Pirjo Liimatainen kävi viime torstaina lähiapteekissa noutamassa MS-tautia sairastavan miehensä Timon lääkkeet. Muuten kaikki sujui tuttuun tapaan, mutta opiaateista apteekkari ilmoitti: ei voi antaa, koska kaikki on jo haettu.

Liimataisten tapaus on Suomen ensimmäinen e-reseptiin liittyvä petosepäily. JOHN PALMéN

Liki 10 vuotta sairastaneen pyörätuolipotilaan asioita tottuneesti hoitava nainen tyrmistyi. Miten ihmeessä vahvojen kipulääkkeiden reseptit oli voitu nostaa tyhjiksi?

Hän palasi kotiin ja kirjautui miehensä sähköisen reseptin tietokantaan. Seurasi päivän toinen yllätys: opiaatteja oli kotikaupungin Helsingin lisäksi käyty hakemassa helmi–toukokuun ajan Vantaalla ja Kuopiossa sijaitsevista apteekeista.

– Mieheni ei ole koskaan edes käynyt Kuopiossa, enkä minäkään ainakaan kymmeneen vuoteen, Pirjo päivittelee.

– Miten Suomessa on mahdollista nostaa toisen ihmisen lääkkeitä apteekista?

Apteekkariliiton farmaseuttisen johtajan Sirpa Peuran mukaan Liimataisten tapaus on Suomen ensimmäinen e-reseptiin liittyvä petosepäily.

– Jos näin on käynyt, se on todella vakava asia ja tarkoittaa sitä, ettei sähköisen reseptin suojaus täysin toimi, hän arvioi.

– Väärinkäyttöpotentiaali on olemassa.